
Grafikai kísérlet

Cím: Grafikai Kísérlet

Szerző: Molnár Dorina

Technika: rézkarc

Méret: 60x76 cm



Munkám során kihasználva a textil adta lehetőségeket, kísérletet tettem egy más, darabolt, részleteket előtérbe helyező ábrázolásmódra, amely ez által szélesebb perspektívát nyitott a kép értelmezése szempontjából.
Egyrészt az eredeti grafikai dúcon szereplő kép jelentőségét vesztette a töredezés által, mivel tárgyává vált a darabolódásnak, a korábbi egész már nem rakható össze belőle. Másrészt ezzel áthelyeződött a hangsúly az egész fontosságát kétségbevonó részletekre, amelyek így nagyobb szerephez jutnak, figyelmesebben tekinthetők, hiszen már nem csupán a részei valaminek, sokkal inkább önálló kisebb egységekként léteznek.
A keret az egyetlen, ami egybe fogja ezeket a részleteket, amelyek ugyan nem teljesen különállóak egymástól, a kapcsolat megvan köztük, de szoros összetartozásról már nem beszélhetünk. A keret is ugyanazokat a vonásokat viseli, mint a benne található képek: a felület repedezett festékrétege csatlakozik ehhez az egységből való különállás képzetéhez, ami végül mindig megmarad összetartozónak, hiába a távolság, viszont kerek egész már sohasem lesz.
Az ablak, a kitekintés vagy betekintés eszköze is elkülönít két felet, a kitekintőt és a kint látottat. Ezek között sincsen direkt kapcsolat, csupán közvetett az ablak létéből fakadóan.
Belső világ és külső világ, rész és egész, kapcsolatok, amelyek megfogalmazódnak különböző helyzetek során. Ezek azok a gondolatok, amelyek mozgatták a képet készülés közben.





